Polisiebeampte in huis doodgeskiet  Argieffoto: SAPD Niemand is nog in hegtenis geneem nadat ŉ polisiebeampte verlede week in sy huis in Mthatha in die Oos-Kaap doodgeskiet is nie. Die 48-jarige sers. Mphakameli Mazinywana en sy vrou was Vrydagaand in hul huis in die Payne-woonbuurt toe onbekende verdagtes skielik toegeslaan het. Volgens brig. Tembinkosi Kinana, polisiewoordvoerder, het die verdagtes ŉ deur oopgeskop en Mazinywana se vuurwapen geëis. “Hulle het hom in die bolyf geskiet en met sy dienswapen van die toneel gevlug. Die beampte het aan sy beserings beswyk.” Mazinywana was aan die Mthatha-Sentraal-polisiestasie verbonde. Kinana het gesê die motief vir die moord word ondersoek en dat sake van moord en huisroof aanhangig gemaak is. Die polisiebestuur in die Oos-Kaap het hul medelye met die beampte se familie en naasbestaandes betuig. Lt.genl. Liziwe Ntshinga, provinsiale polisiekommissaris, het haar skok oor die voorval uitgespreek. “Die SAPD het ŉ held verloor, ŉ pa en ŉ dienaar van die gemeenskap. Ons is platgeslaan, maar sal die skuldiges kry.”